|  |  |  |
| --- | --- | --- |
| **http://www.eco.u-szeged.hu/site/upload/2015/03/imreh_szabolcs1_80x119.png**  **Imreh Szabolcs** | Kapcsolódó kép  **10-12 perc** | Mottó:  *„Két dologra kell törekednünk életünkben: először arra, hogy megszerezzük, amit akarunk, másodszor arra, hogy élvezzük. Csak a legbölcsebb emberek érik el a másodikat.”*  (Dale Carnegie) |

**Uniós projektek menedzselése**

**5 fejezet 2 olvasólecke**

**A donorfinanszírozott projektek költségvetése**

A végleges költségvetés elkészítésénél rendkívül fontosak a donorfinanszírozott projektek költségvetésével szemben támasztott speciális elvárások. Számos speciális feltétel nehezítheti a költségvetés elkészítését, ezek közül a legfontosabbak az alábbiak.

* elszámolható költségek,
* belső arányok,
* ****reális költségtervezés, ezen belül is különösen a piaci áraknak történő megfelelés igazolása.


Az egyik legfontosabb szabály, amivel tisztában kell lennünk, hogy főszabályként az **érdemi hibák a költségvetés tervezésénél ún. nem hiánypótolható formai hibának számítanak.** (Ez alapjaiban véve azt jelenti, hogy a pályázat érdemi bírálat nélkül szükségképpen elutasításra kerül – függetlenül annak szakmai tartalmától.) Ezért különösen érdemes az alábbiakra odafigyelnünk.

**Minden pályázatnál tételesen ismertetésre kerülnek a projekt keretein belül elszámolható költségek.** Ezt a pályázati kiírásból, illetve az útmutatóból tudhatjuk meg. Minden egyes pályázattípus esetén vannak olyan „tipikus” és nagy valószínűséggel megjelenő költségek, amelyek az adott típusra jellemzők. A donorok általában ezekre a költségekre szokták leszűkíteni a pályázatban elszámolható költségek körét, amelyek tételesen bemutatásra is kerülnek.

Még egyszer szeretnénk kiemelni hogy nem elszámolható költség feltűntetése a projekt költségvetésében főszabályként nem hiánypótolható formai hiba!

Szintén fontos az **előre definiált belső arányok maradéktalan betartása**. A donorok gyakran élnek ezzel a megoldással, pontosan azért, hogy „rákényszerítsék” a pályázókat olyan költségvetések készítésére, amelyek megfelelnek az elvárásaiknak (illetve az általuk fontos terültekre csoportosítsák a költségek jelentős hányadát). Néhány gyakran alkalmazott belső korlátozás:

* Általában **a szorosan vett szakmai tevékenységhez rendelt alsó korlát.** Az ilyen esetekben a költségvetésben előre meg van határozva, hogy a teljes költségvetés minimum hány százalékának kell ilyen típusú költségnek lennie.
* **Fordított logikát követ az ún. járulékos költségek felülről történő lekorlátozása.** Ezekben az esetekben az adott tétel maximális aránya kerül meghatározásra a költségvetésen belül. Itt pontosan az a cél, hogy ezekre a tételekre a költségvetés minél kisebb hányada fordítódjon. Gyakran ebbe a kategóriába tartozik a projektmenedzsment költsége, a nyilvánosság biztosításának költsége, a közbeszerzés költsége, illetve az általános jellegű költségek (overhead, rezsi stb.)

A harmadik problémakör **a költségvetés reális voltának alátámasztása.** Ez az a terület amely mindig bizonytalanságokkal terhelt, az esetek jelentős részben még közelítőleg is nehéz megállapítani az egzakt árát egy terméknek, de különösen egy szolgáltatásnak, nem is beszélve a projekt keretein belül történő munkavégzés jellegű tevékenységekről. Az alábbiakban pár „írott és íratlan” szabályt ismertetünk a teljesség igénye nélkül.

* **Három független árajánlat módszere:** a donorok általában elvárják több árajánlat bekérését a tényleges piaci ár igazolása céljából. Ezen a területen az eljárási rend szigorodott, a 2007-2013-as periódusban elegendő volt csak a tényleges beszerzés lebonyolításakor bekérni a három független árajánlatot, a jelenlegi (2014-2020) periódusban már a költségvetés megalapozásához szükséges a három árajánlat bekérése. Ez az esetek egy részében – pl. unikális jószágok esetén – komoly utánajárást és adminisztratív terhet jelent a pályázóknak.
* Szintén érdekes kérdés **a szolgáltatások beárazása**. Itt általában praktikus különböző szakmai ajánlásokra támaszkodni, ráadásul ezen elv alkalmazásánál a tényleges megvalósítás során sem fogunk bajba kerülni az irreális tervezés következtében. Hosszabb távon érdemes megismerkednünk a „mérnöknap”, a „szakértői óradíj”, „ügyvédi óradíj” és hasonló kifejezésekkel és ezek tényleges tartalmával. Beruházási projektek esetében hasonló kapaszkodó (nem egyszer kötelező) az ún. építési normagyűjtemény és ehhez hasonló iránymutatások.

****Végül röviden kitérnénk **a projektek keretein belül fizethető bérjellegű javadalmazások** kérdéskörére. Az első fontos kérdés, hogy az adott munkavállaló a konkrét projektre lett felvéve, azaz teljes munkaidőben a projektben dolgozik, vagy csak többletmunkát végez a projektben a napi munkavégzésén felül. Az alábbi megfontolások nem kötelező érvényűek, de követésük esetén számos ”kellemetlenségnek” elejét vehetjük.

* **Teljes munkaidős munkavállaló esetében i**gyekezzünk az adott munkakörhöz és végzettséghez tartozó munkaerőpiac által meghatározott átlagbér környékén maradni. Minden egyes tevékenységet a piac nagyjából beáraz, praktikus ettől nem eltérni.
* **Többletmunka esetében** kicsit összetettebb a helyzet. Akkor biztosan nem hibázunk, ha a főtevékenységhez tartozó munkabér időarányos részét adjuk a munkavállalóknak. Meg kell azonban jegyeznünk, hogy ez egyrészt a projektszemlélet logikájának is ellentmond (nem azt csinálja a projektben mint a rendszeres munkavégzésekor), másrészt többletmunkát is végez. A „szokásjog” szerint kialakult üvegplafon itt az átlagos órabér duplája, ezen összeg fölé ne menjünk lehetőleg a projektekben végzett tevékenységek esetében sem. Szinén hasonló ajánlás, hogy egy teljes munkaidőben dolgozó munkatárs napi négy óra többletmunkánál többet ne vállaljon a projektek terhére sem.

A fentiekben áttekintettük a költségvetések készítésével kapcsolatos legfontosabb alapelveket és ajánlásokat. Természetesen számos további feltétel is megjelenhet az adott kiírások keretein belül, ezért itt is érvényes a minél gondosabban tekintsük át az összes kapcsolódó dokumentumot alapelv…

# OLVASOK-CSELEKSZEM-TAPASZTALOK- TANULOK

***Kitől érdemes még tanulni?***

*https://www.tankonyvtar.hu/hu/tartalom/tamop412b2/2013-0002\_vezetes/tananyag/JEGYZET-22-3.4.\_A\_projekt\_eroforrasai\_\_k.scorml*

*15 perces rendkívül színvonalas olvasnivaló projekt erőforrással és költségvetéssel kapcsolatban.*

***Ellenőrző kérdések a megfelelőséghez:***

*a, Mely speciális feltételek nehezítik a költségvetés tervezését?*

*b, Mire kell odafigyelni a bérjellegű javadalmazások esetében?*

*c, Mit jelent a „három független ajánlat” módszere?*

***Adaptáció a kiválósághoz:***

*Definiáld a saját fejlesztési elképzelésed legfontosabb költségtételeit!*

